
A Sebes-Körös és a Holt-Sebes-Körös halfaunája és halközösség alapú ökológiai állapotértékelése

Kutatásunk célja a Sebes-Körös és a Holt-Sebes-Körös halközösségeinek vizsgálata volt, különös tekintettel az emberi tevékenységek által okozott hatásokra. A vizsgálat során két mintavételi helyet választottunk a Sebes-Körösön, valamint hat helyszínt a Holt-Sebes-Körösön, hogy felmérjük a halközösség összetételét, ökológiai állapotát és az antropogén tényezők szerepét. Eredményeinket összevetettük korábbi faunisztikai adatokkal is.
A Sebes-Körös esetében a körösladányi duzzasztó hatásait elemeztük. Megállapítottuk, hogy a duzzasztó felvízi szakaszán az élőhelyek jelentős átalakuláson mentek keresztül: az alacsony áramlású, oxigénszegény környezet kedvezett az idegenhonos fajok megtelepedésének, míg a reofil halfajok számára élőhelykiesést eredményezett. A halközösség összetétele szignifikáns eltéréseket mutatott a duzzasztóhoz közeli és távolabbi szakaszokon.
A Holt-Sebes-Körös vizsgálata során az okányi szennyvíztelep tisztított szennyvizének hatásait is feltártuk. Az eredmények alapján a folyamatos tápanyagterhelés és szennyezőanyag-kibocsátás negatívan befolyásolta a halfauna összetételét és tömegességi viszonyait. A felsőbb szakaszokon gazdagabb halbőséget és védett fajokat találtunk, míg az alsóbb szakaszokon jelentős csökkenést tapasztaltunk. Az eutrofizáció következtében kialakuló oxigéningadozás tovább rontotta az alsóbb szakaszok ökológiai állapotát.
Kutatásunk rávilágít arra, hogy az emberi beavatkozások jelentős mértékben befolyásolják a vízfolyások ökológiai állapotát, ezért kiemelten fontos az élőhelyek helyreállítása és fenntartható kezelése.



